Fehérvári Hírek - Blériot, Cimbora, Krokodil, Gripen földön és levegőben
Blériot, Cimbora, Krokodil, Gripen földön és levegőben
A borúsan és esősen induló vasárnap délelőtt sem szegte kedvét annak a többezer látogatónak, akik részt vettek az idei repülőnapon. A földön és levegőben egyaránt színes programokat, látványos bemutatókat felvonultató eseményt Szabó István honvédelmi államtitkár nyitotta meg, mint mondta, ez a rendezvény azon túl, hogy kötődik a honvédséghez, a hagyományainkat is megjeleníti, bemutatja a jelenünket, és utat mutat a jövőbe is. Az államtitkár méltatta a 30 éves egyesület munkáját, és szólt a székesfehérvári repülés több mint 100 éves történetéről is. Börgönd ebből a szempontból is egy kiemelt helyszín, hiszen nagyon sokáig a magyar katonai repülés része volt. Szabó István hozzátette, a Honvédelmi Minisztérium és a Magyar Honvédség közös haderőfejlesztési programjának egyik kiemelt területe a légierő. E területen a régióban komoly fejlesztések indulnak meg a jövőben, amelyek során a honvédség széleskörűen támaszkodik arra a civil rétegre is, amely képes és szeretne tenni a honvédelem ügyéért: az utánpótlás, a képzés, a napi feladatok támogatása.